[pic] | EIROPAS KOMISIJA | Briselē, 18.2.2011 COM(2011) 81 galīgā redakcija EIROPAS KOMISIJAS STARPPOSMA ZIŅOJUMS EIROPAS PARLAMENTAM UN PADOMEI par Bulgārijas panākumiem saskaņā ar sadarbības un pārbaudes mehānismu EIROPAS KOMISIJAS STARPPOSMA ZIŅOJUMSEIROPAS PARLAMENTAM UN PADOMEI par Bulgārijas panākumiem saskaņā ar sadarbības un pārbaudes mehānismu 1. Ievads Kad Bulgārija 2007. gada 1. janvārī iestājās Eiropas Savienībā, tika izveidots sadarbības un pārbaudes mehānisms (turpmāk – SPM)[1], lai palīdzētu Bulgārijai novērst trūkumus tādās jomās kā tiesu sistēmas reforma un cīņa pret korupciju un organizēto noziedzību un ar regulāriem ziņojumiem uzraudzītu šajās jomās gūtos panākumus. Šis ziņojums ir starpposma ziņojums, kurā sniegti tehniski atjauninājumi par būtiskiem notikumiem pēdējos sešos mēnešos Bulgārijā saistībā ar SPM. Tajā uzmanība pievērsta Bulgārijas reakcijai uz Komisijas ieteikumiem un nav ietverts pilns gūtā progresa novērtējums. Atjauninājums attiecas tikai uz pasākumiem, kas ir vai nu pabeigti, vai arī paredzams, ka tie tiks drīzumā pabeigti. Pēdējais progresa ziņojums, ko Komisija pieņēma 2010. gada 20. jūlijā, un tā ieteikumi joprojām ir atskaites punkts novērtējumam par gūtajiem panākumiem kritēriju izpildē un atlikušo problēmu apzināšanā. Nākamo novērtējumu Komisija iesniegs 2011. gada vasarā. 2. Tiesu sistēmas reforma un korupcijas un organizētās noziedzības apkarošana – notikumu kopsavilkums Kopš Komisijas pēdējā ziņojuma Bulgārija ir turpinājusi tiesisko reformu un pieņēmusi būtiskus grozījumus Likumā par tiesu sistēmu. Šie grozījumi nodrošina juridisko pamatu, lai tālāk īstenotu tiesu sistēmas reformu stratēģiju, stiprinātu Augstākās tiesas padomes atbildību un pārvaldes pilnvaras un uzlabotu amatā iecelšanas, profesionālās apmācības, novērtēšanas un paaugstināšanas sistēmu tiesu sistēmā. Šajā laikposmā Augstākās tiesas padome sniedza labākus disciplināros rezultātus. Tomēr attiecībā uz vienu būtisku iecelšanu amatā padome neparādīja vajadzīgo apņemšanos ievērot atbildību un pārredzamību. Pēdējo sešu mēnešu laikā Bulgārija nolēma izveidot specializētu tiesu lietām, kas saistītas ar organizēto noziedzību. Muitas aģentūras strukturālā reforma turpinājās, un tika uzsākts vērienīgs pretkorupcijas projekts. Bulgārija pieņēma arī grozījumus, lai stiprinātu Likumu par interešu konfliktu, ar kuru tiek izveidota neatkarīga struktūra tam, lai proaktīvi konstatētu interešu konfliktus un piemērotu sankcijas par šādiem konfliktiem. Šajā laikposmā tiesas reģistrēja lielāku skaitu izvirzīto apsūdzību un spriedumus augsta līmeņa korupcijas lietās. 3. Nākotnes perspektīvas Kopš Komisijas pēdējā novērtējuma Bulgārija ir saglabājusi savu apņemšanos turpināt īstenot tiesu sistēmas reformu stratēģiju ar sīki izstrādāta rīcības plāna palīdzību. Lai uzturētu reformu impulsu, Bulgārijai jāturpina koncentrēties uz valsts tiesu sistēmas reformas stratēģiju un jāveic rūpīga tiesu sistēmas un policijas reforma. Tam vajadzīgi pasākumi, lai vēl vairāk uzlabotu tiesu praksi un turpinātu uzlabot veidu, kā tiesu sistēma, policija un citas izmeklēšanas iestādes tiek strukturētas, pārvaldītas un kā tās sadarbojas. Līdz Komisijas nākamajam novērtējumam 2011. gada vasarā Bulgārijai ir jāpievēršas arī efektīvu tiesību aktu pieņemšanai par līdzekļu atsavināšanu, iestādes izveidei, lai konstatētu interešu konfliktus un piemērotu sankcijas par tiem, kā arī rezultātiem korupcijas lietās un attiecībā uz organizēto noziedzību. Komisija turpinās atbalstīt Bulgāriju šajā darbā un līdz šā gada vasarai iesniegs savu nākamo padziļināto novērtējumu par gūtajiem panākumiem. 4. Pašreizējās situācijas jaunumi Tiesu sistēmas reforma Reaģējot uz Komisijas ieteikumiem, 2010. gada 22. decembrī Bulgārijas Parlaments pieņēma grozījumus Likumā par tiesu sistēmu ( JSA ), kas uzlabo tiesu sistēmas iekšējo pārvaldību un stiprina Augstākās tiesas padomes (ATP) lomu[2]. Grozījumos ierosinātas jaunas procedūras amatā iecelšanai un novērtēšanai, tie stiprina apmācību un integritāti, kā arī rada jaunas tiesības un pienākumus Augstākās tiesas padomei darba apjoma novērtēšanai un personāla pārdalīšanai. Ar grozījumiem tiek funkcionāli nodalīta prokuroru un tiesnešu novērtēšana un decentralizēta novērtēšanas sistēma. Maģistrāta karjeras laikā novērtējumos tiks ņemta vērā integritāte. Augstākās tiesas padomes pārraudzībai un norādēm, kā arī administratīvo vadītāju aktīvai līdzdalībai būs svarīga nozīme, lai panāktu novērtēšanas kritēriju vienotu piemērošanu. ATP saņēma papildu pilnvaras attiecībā uz tiesu darba apjoma novērtēšanu, tiesu štatu sarakstu izlemšanu, tiesu slēgšanu un jaunu tiesu atvēršanu, kā arī jurisdikcijas apgabalu pielāgošanu. Īpašu noteikumu mērķis ir ATP lēmumu pieņemšanas procesā uzlabot pārredzamību un pasargāt no interešu konflikta. Tieslietu valsts institūts pieņēma maģistrātu divu gadu mācību programmu, kuras pamatā ir Bulgārijas tiesu sistēmas reformas stratēģijas prioritātes un mērķi. Darbs pie jauna kriminālkodeksa , kas tiek uzskatīts par vajadzīgu krimināltiesību politikas rūpīgai reformai, turpinājās ar ieinteresēto personu apspriedēm par pamatnoteikumu projektu. Paredzams, ka jaunā kriminālkodeksa galīgais projekts būs gatavs līdz 2011. gada beigām. Pēdējos sešos mēnešos tiem maģistrātiem, kas iesaistīti būtiskos ietekmes tirdzniecības un tiesu sistēmas korupcijas gadījumos, tika piemērotas papildu disciplinārās sankcijas . Pārbaudot lietu par ietekmes tirdzniecību tiesu sistēmā, Augstākās tiesas padome nolēma izslēgt no tiesu sistēmas vēl vienu bijušo ATP locekli. Pārbaudot vēl vienu lietu attiecībā uz ietekmes tirdzniecību īpašumu ieguvē, Augstākās tiesas padome nolēma atlaist vienas apelācijas tiesas priekšsēdētāju par "tiesu sistēmas tēla graušanu"; četras citas disciplinārlietas joprojām tiek izskatītas. Prokuratūra nav sākusi kriminālizmeklēšanu ne pret vienu maģistrātu, kurš ir iesaistīts šajās lietās. Attiecībā uz Augstākās tiesas padomes priekšsēdētāja nominēšanu novembrī tika paustas sabiedrības bažas par atbildību un pārredzamību, ieceļot amatā vecākās tiesu amatpersonas. Amatā iecelšanas reforma tiesu sistēmā, kas noteikta nesenajos Likuma par tiesu sistēmu grozījumos, paredz nepārprotamu Augstākās tiesas padomes apņemšanos garantēt amatā iecelto personu neatkarību un kvalitāti. Sistemātiska tiesu nolēmumu publicēšana vēl nav panākta. Dažos gadījumos tiesas nolēmumu pamatojumi ir sniegti ar vērā ņemamu kavēšanos; tas jo īpaši attiecas uz svarīgām lietām. Vienotās kriminālinformācijas sistēmas pagaidu versija ir ieviesta Augstākajā kasācijas prokuratūrā. ES līdzekļi tiks izmantoti, lai paplašinātu sistēmu, tajā ietverot visas prokuratūras, tiesas un policiju. Augstākās tiesas padomes inspekcija turpināja veikt tematiskas un plānotas pārbaudes, lai pabeigtu pārskatu par tiesu iestādēm visos piecos apelācijas reģionos. Starp inspekciju un Augstākās tiesas padomi ir izveidota pārbaužu, ieteikumu un pēcpārbaužu sistēma un cieša sadarbība disciplinārlietās. Tiek ziņots par pārbaužu vispārējo disciplināro ietekmi attiecībā uz prakses ātrumu, pārredzamību un saskaņotību. Inspekcijai joprojām ir mērķtiecīgāk jāiegulda tiesu prakses sistemātisko trūkumu novēršanā, jo īpaši augsta līmeņa lietās, un jāveic tiesu sistēmas strukturāla reforma. Bulgārija veica pasākumus, lai ņemtu vērā Komisijas ieteikumus attiecībā uz tiesu praksi , piemēram, attiecībā uz apmācību un norāžu un labākās prakses publicēšanu. Novembrī pēc tiesu prakses trūkumu analīzes astoņpadsmit nozīmīgās lietās NVO sniedza ieteikumus. Augstākās tiesas padome ieviesa prasību apelācijas tiesu priekšsēdētājiem ziņot par progresu lietās, kuras sabiedrību īpaši interesē. Kā tiek ziņots, tā rezultātā tika panākti uzlabojumi tiesas uzklausīšanu plānošanā un liecinieku pieaicināšanā. Turklāt jauna medicīnisko izziņu standarta ieviešana un Medicīniskās izpildaģentūras izveidošana, kā tiek ziņots, samazināja medicīnisko izziņu ļaunprātīgu izmantošanu tiesās. Augstākā kasācijas prokuratūra 2011. gadā plāno ieviest īpašu uzraudzības programmu lietām, kas īpaši interesē sabiedrību. Cīņa pret organizēto noziedzību Pēdējo sešu mēnešu laikā Bulgārija turpināja aktīvu politiku, risinot organizētās noziedzības problēmu ar policijas reidu un apcietināšanu palīdzību. Šo darbību rezultātā vēl ir maz izvirzītu apsūdzību. Bulgārijas Parlaments 2010. gada decembrī un 2011. gada janvārī pieņēma tiesību aktus, lai izveidotu specializētu krimināltiesu un īpašu prokuratūru, kas tai piesaistīta un atbild par organizētās noziedzības lietām , un paredzams, ka līdz šā gada augustam šie tiesību akti sāks darboties[3]. Šīs struktūras ir veidotas, lai uzlabotu ātrumu un konsekvenci lietās, kas saistītas ar organizēto noziedzību un kuras rada īpašas problēmas tiesu sistēmai. Tomēr visā tiesu sistēmā jāiegulda pūles, lai ieviestu specializāciju un uzlabotu profesionālo praksi, jo īpaši attiecībā uz ekonomiskajiem un finanšu noziegumiem. Komisija šajā jomā ir ieteikusi ciešāk sadarboties tiesu iestādēm, administratīvajām struktūrām un policiju, kā arī stiprināt kopīgo darba grupu kapacitāti. Bulgārija veica pasākumus, lai uzlabotu policijas izmeklēšanas efektivitāti, apvienojot pirmstiesas izskatīšanas nodaļu ar kriminālpolicijas nodaļu. Pēdējo sešu mēnešu laikā policija piedalījās vairākās mācību sesijās par nesenajiem grozījumiem Kriminālprocesa kodeksā un policijas īpašajiem pienākumiem pirmstiesas posmā. Tomēr ir vairāk jāuzlabo policijas veiktā pierādījumu vākšana un pārvalde. Kopš Komisijas pēdējā ziņojuma Bulgārija ir centusies stiprināt tiesisko regulējumu attiecībā uz līdzekļu atsavināšanu . Likumprojekts par nelikumīgi iegūtu līdzekļu atsavināšanu tika saskaņots ar Venēcijas komisiju (Eiropas Padomes padomdevēja struktūra konstitucionālos jautājumos). Ir svarīgi, lai jaunā likuma galīgā versija, ievērojot pamattiesības, paredzētu iespēju ietvert principu par "atsavināšanu bez notiesājoša sprieduma", kā arī anonīmu signālu pārbaudīšanu. Likumā ir efektīvi jātransponē arī attiecīgais ES acquis par paplašināto konfiskāciju[4]. Ar likumu tiks prasīta cieša un efektīva sadarbība starp komisiju, kas atbild par likuma par atsavināšanu piemērošanu, un citām iestādēm, jo īpaši prokuratūru. Cīņa pret korupciju Pēdējo sešu mēnešu laikā lietās saistībā ar augsta līmeņa korupciju ir pasludināti divi nozīmīgi spriedumi un vairākas apsūdzības[5]. Tajā pašā laikposmā Bulgārija reģistrēja vairākus attaisnojošus spriedumus attiecībā uz dažām simboliskām augsta līmeņa korupcijas, interešu konflikta, krāpšanas un organizētās noziedzības lietām, kuras prokuratūra ir pārsūdzējusi sabiedrības interesēs[6]. Komisijas ieteikumi par vajadzību uzlabot tiesu praksi joprojām ir spēkā. Komisija iesaka jo īpaši piemērot visaptverošu un proaktīvu izmeklēšanas stratēģiju, saskaņā ar kuru sistemātiski tiek izpētītas iespējamās saiknes starp saistītām lietām, organizētās noziedzības aspekti un iespējamās saiknes ar administratīvajām iestādēm. Ņemot vērā profesionālas ekonomiskās un finanšu izmeklēšanas nozīmi visām tām lietām, kas ir saistītas ar augsta līmeņa korupciju, krāpšanu un organizēto noziedzību, sadarbībā ar starptautiskajiem ekspertiem ir jāveido labākajā starptautiskajā praksē apmācītu specializēto prokuroru un tiesnešu tīkli. Reaģējot uz Komisijas ieteikumu, Bulgārija pastiprināja savu likumu par interešu konfliktu novēršanu un sankciju piemērošanu par šādiem konfliktiem . Parlamenta novembrī pieņemtie grozījumi paredz izveidot struktūru ar proaktīvām pilnvarām, lai konstatētu interešu konfliktus un piemērotu sankcijas par šādiem konfliktiem visos pārvaldes līmeņos. Likumā ir ietvertas garantijas, lai nodrošinātu jaunās struktūras neatkarību, jo īpaši izmantojot līdzsvarotu amatā iecelšanas procedūru. Jauno struktūru var vājināt tas, ka juridiski ir izslēgta nepieciešamība pārbaudīt anonīmus signālus. Šajā saistībā ir būtiski, ka informatoru identitāte tiek aizsargāta ticamā veidā. Bulgārijas Muitas aģentūra turpināja visaptverošu strukturālo reformu, kas ietvēra arī personāla vispārēju novērtējumu atbilstoši kompetences un integritātes kritērijiem. Šajā dienestā ir būtiski samazināts štatu skaits. Lai apkarotu iekšējo korupciju, Finanšu ministrija un Valsts ieņēmumu aģentūra ir izveidojušas kopīgu inspekciju. Notiek informācijas sistēmu un izlūkdatu apmaiņa starp Valsts ieņēmumu aģentūru un Muitas aģentūru un kopīgās darba grupas turpina veikt pārbaudes. Ir būtiski, lai muitas aģentūras reforma turpinātu stiprināt tās veikto izmeklēšanu neatkarību un efektivitāti. Vēl vairāk ir jāstiprina sadarbība ar policijas dienestiem un prokuratūru. Šajā saistībā ir apspriesta muitas amatpersonu lielāka loma izmeklēšanā. Stratēģijas cīņai pret korupciju un organizēto noziedzību ietvaros Bulgārija decembrī uzsāka īstenot liela apmēra pretkorupcijas projektu ( BORKOR ). Ar vērā ņemamiem ieguldījumiem finanšu resursos un cilvēkresursos[7] līdz 2011. gada vidum tiks izveidota jauna centrālā struktūra, kuras uzdevums būs palielināt pārredzamību un risināt korupcijas problēmu visos valsts pārvaldes līmeņos. Jaunā struktūra neaizstās pastāvošās struktūras, kas izveidotas, lai novērstu korupciju un piemērotu sankcijas par to, bet novērtēs pašreizējās tiesiskās un institucionālās vides efektivitāti un vajadzības gadījumā ierosinās uzlabojumus. Reaģējot uz Komisijas ieteikumiem par publiskā iepirkuma sistēmas uzlabojumiem , Bulgārija izveidoja darba grupu, kura decembrī valdībai ierosināja grozījumus publiskā iepirkuma tiesību aktos. Darba grupas iesniegtā koncepcija piedāvā vairākus priekšlikumus, lai vienkāršotu tiesisko un procesuālo regulējumu, kā arī lai uzlabotu tiesiskās aizsardzības mehānismus. Pēc noklausīšanās ierakstu publicēšanas gada sākumā tika paustas zināmas sabiedrības bažas par īpašo izmeklēšanas līdzekļu piemērošanu un izmantošanas kontroli. Pašreiz tiek veikta izmeklēšana, ko uzsākušas kompetentās iestādes. Saskaņā ar Bulgārijas tiesību aktiem īpašie izmeklēšanas līdzekļi ir būtisks izmeklēšanas instruments un tos var izmantot tikai saistībā ar smagiem noziegumiem un ar tiesneša atļauju. Noteikumi paredz ciešu sadarbību starp dienestiem, lai nodrošinātu, ka par noklausīšanās rezultātiem tiek nekavējoties paziņots prokuratūrai un ka to konfidencialitāte tiek aizsargāta. Turklāt procedūru uzrauga īpaša Parlamenta apakškomiteja. Ir būtiski, lai Bulgārija nodrošinātu to, ka attiecībā uz īpašo izmeklēšanas līdzekļu piemērošanu tiek stingri ievērots tiesiskums. Bulgārijai ir jāveic pēcpasākumi attiecībā uz oktobrī GRECO ziņojumos par Bulgāriju pieņemtajiem ieteikumiem par kriminālatbildības piemērošanu par korupciju un par politisko partiju un vēlēšanu kampaņu finansēšanu . Attiecībā uz kriminālatbildības piemērošanu par korupciju ziņojumā ieteikts vairākās jomās stiprināt Bulgārijas Kriminālkodeksu. Tās ietver kriminālatbildības piemērošanu par korupciju gadījumos, kad labumu gūst trešā persona, vai ar korupciju saistītu materiālu vai nemateriālu priekšrocību iegūšanu, kā arī atbrīvojuma no soda pārskatīšanu gadījumos, kad tiek pausta aktīva nožēla. [1] Komisijas 2006. gada 13. decembra Lēmums Nr. 2006/929/EK, ar ko izveido mehānismu, lai nodrošinātu sadarbību un pārliecinātos par Bulgārijā sasniegto, novēršot noteiktus trūkumus tādās jomās kā tiesu sistēmas reforma un cīņa pret korupciju un organizēto noziedzību (OV L 354, 14.12.2006., 58. lpp.). [2] Grozījumi Likumā par tiesu sistēmu stājās spēkā 2011. gada 4. janvārī. [3] Likumā par tiesu sistēmu un Kriminālprocesa kodeksā tika veikti grozījumi. [4] Padomes Pamatlēmums 2005/212/TI. [5] Spriedumi pirmajā instancē tika pasludināti pret Valsts ieņēmumu aģentūras bijušo direktoru par nelikumīgu rīcību esot amatā un pret uzņēmēju par piesavināšanos. Bijušais sociālo lietu ministrs un bijušais veselības ministrs ir apsūdzēti attiecīgi par piesavināšanos un kaitējumu valsts budžetam. [6] Augsta līmeņa lietās, kas saistītas ar krāpšanu, korupciju vai interešu konfliktu, attaisnoti: bijušais aizsardzības ministrs, bijušais iekšlietu ministra vietnieks, Lauksaimniecības valsts fonda bijušais direktors, Parlamentā pārstāvētas politiskās partijas priekšsēdētājs. Viens attaisnojošs spriedums lietā par interešu konfliktu ir apstiprināts apelācijā Augstākajā administratīvajā tiesā. [7] Bulgārija 2011. gadā šim projektam ir atvēlējusi 4 miljonus euro. Centrālā struktūra, kas atbild par Borkor projektu, nodarbinās 40 pastāvīgos darbiniekus.